Kirkolliskokous on hyväksynyt kirkon talousarvion 2013. Erityisesti verkkohankkeet olivat vahvasti esillä.

Turussa istuva kirkolliskokous hyväksyi Kirkon keskusrahaston talousarvion vuodelle 2013 ja toiminta- ja taloussuunnitelman vuosille 2013­–2015 esityksen mukaisesti. Erityisesti verkkohankkeet olivat vahvasti esillä.

Hengellinen elämä verkossa -hankekokonaisuus sopeutetaan kirkkohallituksen organisaation sisälle, sekä toisaalta osaksi seurakuntien, hiippakuntien ja järjestöjen toimintaa. Hankkeeseen varattiin yhteensä 1,8 miljoonaa euroa vuosina 2013 ja 2014.

Seurakuntien ja kirkkon verkkohankkeen tavoitteena on luoda jatkossa yksi yhteinen toimintamalli ja verkkopalveluympäristö. Hankkeen uskotaan tukevan seurakuntien rakennemuutosta, koska uutta palvelua käyttävien seurakuntien on helppo tuottaa joko täysin uudet sivut tai yhdistää yhdistyvien seurakuntien sivuja. Lisäksi yhdistyvät seurakunnat voisivat tuottaa järjestelmällä yhdistysvaiheen tukisivut.

Vuosille 2013–2014 seurakuntien ja kirkon yhteisen verkkohankkeen rakentamiskustannuksiin on varattu 1 320 000 euroa ja jatkuviin ylläpito- ja kehittämiskustannuksiin 550 000 euroa vuodessa.